SET บ่ายแกว่งบวกลบ-รอผลการประชุมเฟดแนะ “ซื้อ” STA ชูเป้า 27 บาท มีปัจจัยหนุน
SET บ่ายแกว่งบวกลบ-รอผลการประชุมเฟด พร้อมให้แนวรับ 1,524-1,520 แนวต้าน 1,533-1,536 จุด โบรกฯ แนะ “ซื้อ” STA ชูเป้า 27 บาท มีปัจจัยหนุน
14 ธ.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (14 ธ.ค.) อยู่ในภาวะซึมตัว รอผลประชุม FOMC ที่ตลาดคาดว่าจะปรับขึ้นอัตราดอกเบี้ย แต่ต่างรอดูถ้อยแถลงถึงแนวโน้มการปรับขึ้นอัตราดอกเบี้ยในปีหน้า ทำให้ภาพรวมตลาดแกว่งตัวแคบ เพราะแรงขายต่างชาติก็ยังขายไม่หยุด ส่วนปัจจัยภายในประเทศแนวโน้มการทำกำไรของบจ.ยังไม่ดีในไตรมาส 4/59 ทำให้ตลาดยังไปไหนไม่ได้ แม้ราคาน้ำมันจะขึ้นมาช่วยหนุนดัชนีฯแต่ก็ไม่มาก โดยตลาดเริ่มอ่อนแอลงเรื่อย ๆ อย่างไรก็ดีอาจมีการทำ Window Dressing มาช่วยหนุนตลาดฯได้บ้าง ด้านตลาดภูมิภาคเช้านี้แกว่งทั้งในแดนบวก-ลบสลับกันไป บ่ายนี้ตลาดฯคงจะแกว่งทั้งในแดนบวก-ลบ พร้อมให้แนวรับ 1,524-1,520 แนวต้าน 1,533-1,536 จุด
 
นายเกียรติก้อง เดโช นักกลยุทธ์ บล.ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้อยู่ในภาวะซึม โดยตลาดกำลังรอดูผลการประชุมคณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) ซึ่งก็คาดว่าจะปรับขึ้นอัตราดอกเบี้ย แต่ต่างรอดูการแถลงถึงแนวโน้มการปรับขึ้นอัตราดอกเบี้ยในปีหน้าว่าจะเป็นอย่างไร ซึ่งช่วงนี้ตลาดคงจะแกว่งแคบ เนื่องจากแรงขายของนักลงทุนต่างชาติก็ขายไม่หยุด ภาวะอย่างนี้น่าจะเกิดจากการคาดการณ์การปรับขึ้นอัตราดอกเบี้ยของสหรัฐฯ และตลาดยังมองอีกว่าปีหน้า สหรัฐฯน่าจะมีการปรับขึ้นอัตราดอกเบี้ยที่อาจจะเร็วกว่าที่ตลาดคาดการณ์ไว้
สำหรับบ้านเราจะเห็นได้ว่าแนวโน้มการทำกำไรของบริษัทจดทะเบียน (บจ.) ยังไม่ดีในไตรมาส 4/59 ทำให้ตลาดยังไปไหนไม่ได้ แม้ราคาน้ำมันจะปรับตัวขึ้นมาช่วยหนุนแต่ดัชนีฯก็ไปได้ไม่มาก ทั้งนี้ตลาดเริ่มอ่อนแอลงเรื่อย ๆ เช้านี้น้ำมันที่เทรดกันอยู่ก็เริ่มอ่อนลง ขณะที่ตลาดฯไม่ได้เข้ามาลงทุนในหุ้นกลุ่มที่คาดว่าจะได้รับประโยชน์จากมาตรการช้อปช่วยชาติมากนัก อย่างไรก็ดีตลาดยังคาดหวังอาจมีการทำ Window Dressing ซึ่งจะมาช่วยหนุนตลาดฯได้บ้างด้านตลาดหุ้นอื่นในภูมิภาคเอเชียเช้านี้เคลื่อนไหวทั้งในแดนบวก – ลบสลับกันไป
แนวโน้มการลงทุนในช่วงบ่ายนี้ ตลาดคงจะแกว่งตัวทั้งในแดนบวก-ลบ พร้อมให้แนวรับ 1,524-1,520 จุด ส่วนแนวต้าน 1,533-1,536 จุด  
 
บล.ธนชาตระบุในบทวิเคราะห์ (14 ธ.ค.) ว่า SET ภาคเช้าเคลื่อนไหวในกรอบแคบ ด้วยปริมาณการซื้อขายเบาบาง รอดูท่าที Fed หลังประกาศขึ้นดอกเบี้ยในการประชุมคืนนี้ อย่างไรก็ดีเรายังมีมุมมองเป็น “บวก” ต่อแนวโน้ม SET ในช่วง 3 สัปดาห์สุดท้ายของปีนี้ ด้วยเป้าหมาย 1,545 จุด เหมือนเดิม
ในขณะเดียวกัน แนะนำ “ซื้อ” STA เป้าหมายพื้นฐาน 27 บาท โดยมองปัจจัยพื้นฐานบริษัท และอุตสาหกรรมยางดีขึ้น  ปริมาณอุปทานยางโลกที่ลดลง ขณะที่อุปสงค์แข็งแกร่งหนุนราคายางปรับสูงขึ้น 60% YTD คาดกำไรปี 2016 ที่ 554 ล้านบาทพลิกจากขาดทุนในปีก่อน และจะเติบโตแกร่ง 158% ที่ 1.4 พันล้านบาทในปีหน้าจากส่วนแบ่งตลาด-ปริมาณการขาย-ราคายางเพิ่มขึ้น เป้าหมายทางเทคนิคระยะสั้นที่ 22.4 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
PTT มูลค่าการซื้อขาย 831.47 ล้านบาท ปิดที่ 366.00 บาท ลดลง  2.00 บาท
BEAUTY มูลค่าการซื้อขาย 750.92 ล้านบาท ปิดที่  11.50 บาท เพิ่มขึ้น 0.60 บาท
SCB มูลค่าการซื้อขาย 690.21 ล้านบาท ปิดที่ 147.50 บาท ลดลง  2.00 บาท
BANPU มูลค่าการซื้อขาย 588.35 ล้านบาท ปิดที่  19.10 บาท ลดลง  0.10 บาท
STA มูลค่าการซื้อขาย 571.02 ล้านบาท ปิดที่  21.00 บาท เพิ่มขึ้น 1.40 บาท